CELEX: 32010R1241
Language: lv
Date: 2010-12-20 00:00:00
Title: Padomes Īstenošanas regula (ES) Nr. 1241/2010 ( 2010. gada 20. decembris ), ar ko groza Regulu (EK) Nr. 452/2007 par galīgā antidempinga maksājuma uzlikšanu inter alia Ķīnas Tautas Republikas izcelsmes gludināmo dēļu importam

22.12.2010   
            
            
               LV
            
            
               Eiropas Savienības Oficiālais Vēstnesis
            
            
               L 338/8
            
         PADOMES ĪSTENOŠANAS REGULA (ES) Nr. 1241/2010
   (2010. gada 20. decembris),
   ar ko groza Regulu (EK) Nr. 452/2007 par galīgā antidempinga maksājuma uzlikšanu inter alia Ķīnas Tautas Republikas izcelsmes gludināmo dēļu importam
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1515/2001 (2001. gada 23. jūlijs) par pasākumiem, kurus Kopiena drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas organizācija (1), un jo īpaši tās 2. panta 1. punktu,
   ņemot vērā priekšlikumu, ko Eiropas Komisija iesniedza pēc apspriešanās ar Padomdevēju komiteju,
   tā kā:
   A.   PROCEDŪRA
   
   1.   Spēkā esošie pasākumi
   
   
               (1)
            
            
               Pēc antidempinga izmeklēšanas attiecībā uz Ķīnas Tautas Republikas (“ĶTR”) un Ukrainas izcelsmes gludināmajiem dēļiem (“pirmā izmeklēšana”) ar Padomes Regulu (EK) Nr. 452/2007 (2007. gada 23. aprīlis) (2) tika noteikti antidempinga pasākumi. Minētā regula stājās spēkā 2007. gada 27. aprīlī.
            
         
               (2)
            
            
               Tiek atgādināts, ka galīgā antidempinga maksājuma likme, kas noteikta Ķīnas ražotāja eksportētāja Since Hardware (Guangzhou)
                  Co., Ltd. (“Since Hardware”) ražotajiem gludināmajiem dēļiem, ir 0 %, savukārt citiem Ķīnas ražotājiem eksportētājiem tā ir no 18,1 % līdz 38,1 %. Pēc starpposma pārskatīšanas maksājumu likmes tika palielinātas līdz 42,3 % ar Padomes Īstenošanas regulu (ES) Nr. 270/2010 (2010. gada 29. marts), ar kuru groza Regulu (EK) Nr. 452/2007 (3).
            
         2.   Pašreizējās procedūras sākšana
   
   
               (3)
            
            
               
                  Eiropas Savienības Oficiālajā Vēstnesī publicējot paziņojumu (4) (“paziņojums par procedūras sākšanu”), 2009. gada 2. oktobrī Komisija paziņoja, ka saskaņā ar Padomes Regulas (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (5), (“pamatregula”) 5. pantu tiek sākta antidempinga izmeklēšana attiecībā uz ĶTR izcelsmes gludināmo dēļu importu Savienībā, attiecinot to vienīgi uz Since Hardware. Paziņojumā par procedūras sākšanu Komisija arī informēja, ka saskaņā ar Regulas (EK) Nr. 1515/2001 2. panta 3. punktu tiek sākta pārskatīšana, lai, ņemot vērā PTO Apelācijas institūcijas ziņojumu “Mehiko – galīgie antidempinga pasākumi attiecībā uz liellopa gaļu un rīsiem” (AB-2005-6) (6), varētu grozīt Regulu (EK) Nr. 452/2007. Minētā ziņojuma 305. un 306. punktā apgalvots, ka ražotājs eksportētājs, kurš sākotnējā izmeklēšanā nav atzīts par dempinga piekopēju, izslēdzams no galīgo pasākumu darbības jomas, kuri noteikti izmeklēšanas rezultātā, un uz šādu ražotāju eksportētāju nevar attiecināt administratīvu pārskatīšanu un pārskatīšanu apstākļu maiņas dēļ.
            
         3.   Uzņēmuma Since Hardware atbrīvošana no galīgā antidempinga pasākuma, kas noteikts ar Regulu (EK) Nr. 452/2007
   
   
               (4)
            
            
               
                  Since Hardware būtu jāatbrīvo no galīgā antidempinga pasākuma, kas noteikts ar Regulu (EK) Nr. 452/2007, lai uz Since Hardware vienlaikus neattiektos divas antidempinga regulas,
            
         IR PIEŅĒMUSI ŠO REGULU.
   1. pants
   Ar šo Regulu (EK) Nr. 452/2007 groza šādi:
   Regulas 1. panta 2. punktā, tabulā, dzēš ierakstu par Since Hardware (Guangzhou)
      Co., Ltd. un aizstāj ierakstu “Pārējie uzņēmumi” ar “Pārējie uzņēmumi (izņemot Since Hardware (Guangzhou)
      Co., Ltd., Guangzhou – TARIC papildkods A784)”.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 20. decembrī
      
         
            Padomes vārdā –
         
            priekšsēdētāja
         
         J. SCHAUVLIEGE
      
   
   
      (1)  OV L 201, 26.7.2001., 10. lpp.
   
      (2)  OV L 109, 26.4.2007., 12. lpp.
   
      (3)  OV L 84, 31.3.2010., 13. lpp.
   
      (4)  OV C 237, 2.10.2009., 5. lpp.
   
      (5)  OV L 343, 22.12.2009., 51. lpp.
   
      (6)  WT/DS295/AB/R, 2005. gada 29. novembris.